text: Turistchef er rigtig glad og tilfreds efter rekordår
  10 april 2018 kl. 19.15
  Tyske reklamer har noget af æren for, at det går rigtig godt med sommerhusudlejningen i Varde Kommune. Men der ligger også andre ting bag.
  
  - Jeg er rigtig tilfreds og glad, siger Colin Seymour, der er turistchef for ProVarde, til TV SYD.
  Varde Kommune var i 2017 nemlig den kommune i Danmark med flest overnatninger i sommerhuse, 3.212.000 blev det til.
  Noget af den succes skyldes blandt andet, at man har kastet penge i tyske tv-reklamer.
  - Det virker utrolig effektivt, vi har kunnet mærke, at det har betydet en stigende efterspørgsel. I år har reklamefilmen kørt i slutningen af februar og i marts. Vi kan se direkte på tallene, at det har en god effekt, siger Colin Seymour.
  Men der er en ting, der er mere værd en reklamer, når der skal trækkes turister til, vurderer turistchefen. 
  - Langt størstedelen vælger Varde Kommune, fordi de har fået det anbefalet. Vi har rigtig mange gæster i forvejen, som kommer igen år efter år. De er gode til at anbefale Varde Kommune til andre, siger Colin Seymour.
  
  